ลุงหนองบัวลำภู วัย 85 ฝึกซ้อมปั่นจักรยาน ตั้งใจไปแสดงความอาลัยในหลวง ร.9
คุณลุงหนองบัวลำภู อดีตผู้ใหญ่บ้าน วัย 85 ปี ฝึกซ้อมร่างกายปั่นจักรยานคู่กาย วันละนับ 100 กิโลเมตร ตั้งใจจะปั่นจักรยานไปลงนามถวายพระพร ในหลวง รัชกาลที่ 9 ถึงวันสวรรคต ทราบข่าว นอนไม่หลับ-ร้องไห้เสียใจ แต่ยังหวังจะปั่นจักรยานไปแสดงความอาลัยที่กรุงเทพฯให้ได้ ,เมื่อวันที่ 17 ต.ค.59 ผู้สื่อข่าวรายงานว่า พบ นายเคนสิน ป้องพรมมา อายุ 85 ปี อดีตผู้ใหญ่บ้าน บ้านหนองแวง ต.กุดดู่ อ.โนนสัง จ.หนองบัวลำภู ได้พาผู้สื่อข่าว ไปดูห้องพระบนชั้นสองของบ้านพัก พร้อมเล่าว่าทุกวัน จะมานั่งสวดมนต์ในห้องนี้ ไหว้พระเสร็จก็ก้มกราบพระบรมสาทิสลักษณ์พระบาทสมเด็จพระปรมินทรมหาภูมิพลอดุลยเดช ซึ่งเป็นพระบรมรูปในปฏิทิน ขณะที่ยังมีพระบรมสาทิสลักษณ์ของพระองค์ ใส่กรอบไม้เก่าซึ่งเก็บไว้บูชามานานหลายสิบปีอยู่ในห้องอีกด้วย,เมื่อเดือน ก.ย. ที่ผ่านมา นายเคนสิน ซึ่งได้ร่วมปั่นจักรยานคาร์ฟรีเดย์ ร่วมกับประชาชนชาวจังหวัดหนองบัวลำภู ได้บอกกล่าวและชวนเพื่อนร่วมปั่นจักรยานเพื่อจะปั่นจักรยานจากบ้านที่ อ.โนนสัง ไปที่กรุงเทพมหานคร เพื่อร่วมลงนามถวายพระพรให้พระบาทสมเด็จพระปรมินทรมหาภูมิพลอดุลยเดช ทรงหายจากพระอาการประชวร โดยฟิตซ้อมร่างกายปั่นจักรยานเสือภูเขาคู่กายวันละนับ 100 กิโลเมตร มีกำหนดนัดร่วมกันปั่นในช่วงปลายเดือนพฤศจิกายน เป้าหมายให้ไปถึงก่อนวันเฉลิมพระชนมพรรษา,แต่ความใฝ่ฝันของนายเคนสิน ก็มาสะดุดลงในวันที่ทราบข่าวการสวรรคตของพระองค์ท่าน นายเคนสิน เล่าว่า หลังทราบข่าวพระองค์ท่านสวรรคต ถึงกับร้องไห้ คืนนั้นนอนไม่หลับทั้งคืน เฝ้าติดตามข่าวความเคลื่อนไหว จนรุ่งเช้าได้ออกไปปั่นจักรยาน จิตใจไม่อยู่กับเนื้อกับตัว คนในครอบครัวต่างเศร้าโศกเสียใจ แต่ก็พยายามทำใจ พระองค์ท่านเสด็จสู่สรวงสวรรค์ชั้นมหาพรมแล้ว ทุกคนในบ้านต่างรู้สึกเศร้าเสียใจและร่วมกันสวดมนต์ภาวนา พร้อมขอปฏิบัติตนตามแนวพระราชดำริและขอเป็นคนดีสืบต่อไป,นายเคนสิน เปิดเผยอีกว่า ตนได้มีโอกาสเฝ้าฯ รับเสด็จ พระบาทสมเด็จพระปรมินทรมหาภูมิพลอดุลยเดช ถึง 3 ครั้งด้วยกัน ครั้งแรกเมื่อปี พ.ศ.2498 ขณะที่ ตนเองเป็นทหารเกณฑ์ ที่ค่าย ป. พัน 13 อุดรธานี คราวนั้นพระองค์เสด็จมาที่ค่ายทหารโดยขบวนรถไฟและต่อด้วยรถพระที่นั่งมาที่ค่าย ตอนนั้นได้แต่ยืนมองอยู่ไกลๆ และอีกสองครั้ง ในขณะที่ตนเองมีตำแหน่งเป็นผู้ใหญ่บ้านหนองแวง ได้ติดตามนายอำเภอไปเฝ้าฯ รับเสด็จในพิธีพระราชทานเพลิงศพหลวงปู่จันทร์ เขมิโย ที่ จ.นครพนม เมื่อวันที่ 24 พฤศจิกายน 2522 และวันที่ 11 ก.พ.2527 ได้เข้าเฝ้าฯ รับเสด็จในพิธีพระราชทานเพลิงศพหลวงปู่ขาว อนาลโย ซึ่งพระราชจริยวัตรของพระองค์ท่านเป็นที่ซาบซึ้งในพระมหากรุณาธิคุณ และได้ตั้งใจไว้ว่า จะเดินตามรอยคำสอนของพระองค์ท่านจนตราบชั่วชีวิตจะหาไม่,ทั้งนี้ นายเคนสิน กำลังฝึกซ้อมร่างกาย เพื่อเตรียมตัวจะปั่นจักรยานไปลงนามแสดงความอาลัยที่กรุงเทพฯ เพื่อนที่เคยตั้งใจจะปั่นจักรยานไปลงนามถวายพระพร ก็ยังติดต่อกันอยู่แต่ช่วงนี้เป็นฤดูทำนา รอให้พ้นฤดูทำนาก็จะปั่นจักรยานไปกรุงเทพฯ สมดังที่ได้ตั้งใจไว้ให้ได้.
คุณลุงหนองบัวลำภู อดีตผู้ใหญ่บ้าน วัย 85 ปี ฝึกซ้อมร่างกายปั่นจักรยานคู่กาย วันละนับ 100 กิโลเมตร ตั้งใจจะปั่นจักรยานไปลงนามแสดงความอาลัย ในหลวง รัชกาลที่ 9 ถึงวันสวรรคต ทราบข่าว นอนไม่หลับ-ร้องไห้เสียใจ
ในหลวงสวรรคต,พระเจ้าอยู่หัวสวรรคต,สิ้นรัชกาลที่9,พระบาทสมเด็จพระเจ้าอยู่หัวในพระบรมโกศ,งดจัดมหรสพ,ไว้อาลัย,ใส่ชุดดำ,ปั่นจักรยานถวายพระพร,ปั่นจักรยานถวายความอาลัย,ฟิตซ้อมร่างกายปั่นจักรยาน,หนองบัวลำภู